Α.Σ. Αναγέννηση Επανομής

Ο **Αναμορφωτικός Σύλλογος Αναγέννηση Επανομής** είναι ελληνικό ποδοσφαιρικό σωματείο το οποίο εδρεύει στην Επανομή Θεσσαλονίκης. Το επίσημο έτος ίδρυσής του είναι το 1926. Επίσημα χρώματά του αποτελούν το κίτρινο και το πράσινο. Το έμβλημά του είναι ο Φοίνικας, το μυθολογικό πτηνό που αναγεννιέται από τις στάχτες του. Χρησιμοποιεί ως αγωνιστική έδρα το Δημοτικό Στάδιο Επανομής «Νίκος Σαράφης» το οποίο έχει χωρητικότητα 1.300 θέσεων. 

## Ιστορία
Το 1961 αναγνωρίστηκε επίσημα από την Ε.Π.Ο. με Α.Μ. Ε.Π.Ο. 951 και το 1963 έγινε μέλος της Ένωσης Ποδοσφαιρικών Σωματείων Μακεδονίας. Την περίοδο 1963-64 αναδείχθηκε πρωταθλήτρια του Περιφερειακού πρωταθλήματος της Ε.Π.Σ. Μακεδονίας και σταδιακά έφτασε έως την Α΄ Κατηγορία.

Την αγωνιστική περίοδο 1970-71 αναδείχτηκε πρωταθλήτρια και στη συνέχεια προκρίθηκε στο Ειδικό πρωτάθλημα ανόδου, αποτυγχάνοντας να πετύχει την άνοδο. Την επόμενη περίοδο, 1971-72, αναδείχθηκε εκ νέου πρωταθλήτρια στην Α΄ Κατηγορίας της Ε.Π.Σ. Μακεδονίας και προκρίθηκε στο Ειδικό πρωτάθλημα ανόδου, όπου καταλαμβάνοντας την 1η θέση στον 1ο όμιλο με αντιπάλους την Αναγέννηση Νέου Πετριτσίου, τον Εθνικό Αλεξανδρούπολης και τον Νέστο Χρυσούπολης κέρδισε την ιστορική άνοδο στη Β΄ Εθνική Κατηγορία στην οποία και αγωνίστηκε για 10 αγωνιστικές περιόδους, πιο συγκεκριμένα από τη σεζόν 1972-73 έως και τη σεζόν 1981-82.

Κατά τη δεκαετή παρουσία της στη Β΄ Εθνική, διέγραψε αξιόλογη πορεία στο θεσμό του Κυπέλλου Ελλάδας, φτάνοντας τρεις φορές στην προημιτελική φάση, το 1977 που αποκλείστηκε από τον Φωστήρα με 2-3 στην παράταση, το 1979 που αποκλείστηκε από την Α.Ε.Κ. με 2-0 στην Αθήνα έχοντας αναδειχθεί ισόπαλες με 1-1 στον πρώτο αγώνα και το 1980 που αποκλείστηκε από τον Μακεδονικό.

[150px|μικρογραφία|Το [λογότυπο της Π.Α.Ε. Αναγέννηση Επανομής (2011–2013).]]
Τα επόμενα χρόνια, έως και το 1988, αγωνίστηκε μεταξύ Γ΄ Εθνικής και Δ΄ Εθνικής κατηγορίας, ενώ στη συνέχεια διένυσε μια μακρά περίοδο αγωνιζόμενη στο πρωτάθλημα της Ε.Π.Σ. Μακεδονίας, με εξαίρεση μια σύντομη παρουσία στην Δ΄ Εθνική τη σεζόν 2004-05. Ωστόσο, παρά τον υποβιβασμό, παρέμεινε στην Δ΄ Εθνική απορροφώντας τους Λύκους Καλοχωρίου, που μόλις είχαν υποβιβαστεί από την ανώτερη κατηγορία. 

Τη σεζόν 2008-09 αναδείχθηκε πρωταθλήτρια 2ου ομίλου και προβιβάστηκε στην Γ΄ Εθνική έπειτα από 24 χρόνια. Την περίοδο 2010-11 κατέκτησε το πρωτάθλημα του βορείου ομίλου της Γ΄ Εθνικής Κατηγορίας, με αποτέλεσμα την επιστροφή της έπειτα από 29 χρόνια στη στη Β΄ Εθνική, όπου και παρέμεινε για 2 χρόνια, ως την περίοδο 2012-13. Από την σεζόν 2013-14 και για 10 χρόνια αγωνιζόταν στα ερασιτεχνικά πρωταθλήματα της Ε.Π.Σ. Μακεδονίας. 

Την σεζόν 2023-24 αγωνίστηκε στην Γ΄ Εθνική, στην οποία δεν κατάφερε να παραμείνει και εν τέλει υποβιβάστηκε. Την επόμενη σεζόν αγωνίστηκε στην Α΄ κατηγορία της Ε.Π.Σ. Μακεδονίας και γνώρισε τον ιστορικό υποβιβασμό στην Β΄ κατηγορία για πρώτη φορά στην ιστορία της, χάνοντας τον αγώνα μπαράζ για την παραμονή από την Αναγέννηση Νέου Ρυσίου στα πέναλτι με σκορ 4-1.

Δεκάδες παίχτες από την Αναγέννηση Επανομής έχουν αναδειχθεί και έχουν παίξει ποδόσφαιρο σε υψηλό επίπεδο. Κορυφαίος όλων ο Σταύρος Σαράφης, ο θρυλικός “Καίσαρας” του ελληνικού ποδοσφαίρου και του Π.Α.Ο.Κ.. Ακολουθεί ο Αντώνης Γιουκούδης, που έπαιξε σε Άρη και Π.Α.Ο.Κ., ο Γρηγόρης Παπαζαχαρίας, που έπαιξε μεταξύ άλλων σε Ηρακλή και Άρη και άλλοι.

## Τίτλοι – Διακρίσεις
### Ανδρών
#### Τίτλοι
* 1 Πρωτάθλημα Γ΄ Εθνικής Κατηγορίας:
** 2010-11

* 1 Πρωτάθλημα Δ΄ Εθνικής Κατηγορίας:
** 2008-09

* 3 Πρωταθλήματα Α΄ Κατηγορίας Ε.Π.Σ. Μακεδονίας:
** 1970-71, 1971-72, 2016-17

* 1 Περιφερειακό Πρωτάθλημα Ε.Π.Σ. Μακεδονίας:
** 1963-64

#### Διακρίσεις
* Προημιτελικά Κυπέλλου Ελλάδας (3): 
** 1976-77, 1978-79, 1979-80

* Φιναλίστ Κυπέλλου Ε.Π.Σ. Μακεδονίας (2):
** 1987-88, 2004-05

### Υποδομών
* 1 Πρωτάθλημα Νέων Ε.Π.Σ. Μακεδονίας:
** 2013-14

## Παραπομπές


*
Κατηγορία:Αθλητικοί σύλλογοι Θεσσαλονίκης
Κατηγορία:Ιδρύσεις αθλητικών συλλόγων το 1926
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1926